JEMESA
Jemesana pepa piyamo doko mee isa yuunya Kurisene baa apa pyuo kararamo dopale pii dupwa yapo nyuo karo Anatunya wambu yuu muu wakale wakale dupwana pao raeyami dupwa mana lamaiya. Pepa dake pyao dokopa kongwalu pii panembena wambu apa pyuo Kurisene mona palenge endakalipi ingyuo yulu pyuo nenge rambo lao pii lao pisirami dupwana lasaka pyuo piya. Baame Kurisene yulu dokona apa pyuo para lao suu pyapala renge lapo minyara minyara pyuo reteya. Dupwa dopale wambu bange aengepe pendewa wambupi makande pira katapi Kurisene kata angi dokona piso karo piramipi yongo ketae kando lapo nyiso lapo epe kanda nao pingipi Yesu kapa ingingi lao suu pingi doko pao yulunya panengepe kekenge kambupi kame pyuo minyingipi suu pingi palenge wambupi laiya lengepe kyaŋe singi inyimungu karengepe yango mendali kando koo koo lao range kingi minyalyingipi koo mee langa pipa napala male singipi ateŋa lengepe pii dusipana pepa dakena pyasi palamo.
Pepa dakena pii porai doko Yesu kapa ingingi lao suu pingi doko yulunya panara lao piya.
Buku Dakena Pii Palamo Dusipa
1. Pii kanda soo piya 1:1
2. Anatu kapa ingingi lao suu pingipi singinya rengepe 1:2-8
3. Akali pendewape kamongope 1:9-11
4. Randa nyingipi makande pingipi 1:12-18
5. Anatunya pii soo pyuo pirami 1:19-27
6. Yanengena kando yapalya yapana pyuo lenge dokona repe repe pii 2:1-13
7. Yesu kapa ingingi lao suu pingipi yulupi 2:14-26
8. Kurisene baape banya kekengepe 3:1-18
9. Kurisene baape isa bangepe 4:1—5:6
10. Mana pii wakale wakale lapo 5:7-20
1
1 Namba Jemesa Anatu Kamongo Yesu Koraisapana kendemande ingyuo karo. Nakama rara akalisa mendaki dee ipisu lama bolombalo lao yuu wakale wakale dupwana peyaminyi dokona lao yako lao pyao jilyu.
Randa Eparamopa Mee Kalyinyi Pyambuo Karalapape
2 Yangonemoo, nakama keta makande pingi wakale wakale dupwame epo randa jiya kande dokopa rae maingi renge epelyamo lao suu pyalapape. 3 Nakamana Anatu kapa ingingi lao suu pingi dokona mendeme makande piramo dokome nakama poraiyuo andanyi pyambwarasa pira doko silyaminyi. 4 Nakama kaeya napala pyuoko kararami dokopa rolae angi ingyuo karapala mendena nakama yangyaramo kara narami. 5 Mendeme singinya renge doko mwuara ramo doko baa Anatu piso seramo dokopa maira. Anatumi wambu peparae kando daa laa nao mona keyange palyapala mee maiyamoko maingi. 6 Mendeme jinya lao piso soo dokopa baa kapa ingyara lao suu pyapala, suu pingi lamana manjo piso see nana. Suu pingi lama palyuo karenge dupwa ipwa pete poo letamo dokopa kapu kyilya kapu kyana pyuo karenge dopale ingilyamo. 7 Akali dopale Kamongome mende mairamo nyero lao suu pyaa nana. 8 Baa suu pingi lamana palyuo kyakao paenge akali dopale ingyuo karamo.
Akali Pendewa Kamongope
9 Anatumi akali kuki dupwa nyuo ketae pyambwaramo dokopa rae wakasa maiyuo karenale. 10 Dee akali kamongo dupwa Anatumi kuki inginyi pyambwaramo dokopa rae maiyuo karenale. Paunya isoko jingi loo lao isa penge doko makande minyuo akali kamongona yulu dupwa mee isa pasi sera. 11 Neta andake rao yando naramo dokopa jingi rao rakusi rapala loo lao isa paramopa banya au pyuo rao singi doko mee isa pasi sera. Dopako pyuo akali kamongonge dupwa anda kanya dokona mee kumaramisa nakamana bange dupwa mee kulimbwaro karara.
12 Mendeme randa eparamopa mee kalyinyi pyambuo kararamo doko baa rae maiyuo para. Baa keta makande pingi wakale wakale eparamopa mee kalyinyi pyambuo karara dokopa Anatumi baa mona retenge wambu dupwa keta kyakana renge mairu lalu lao leya doko nyera. 13 Mendali keta makande pingi dupwa eparamo dokopa Anatumi namba makande pipyamo karo lao laa nana. Koo dupwame Anatu kapa makande pyuo pii nange. Dee Anatumi wambu mendali keta koo dupwame alya minyuo makande pyuo pii nangeoko. 14 Namwa rangena koo wangu lakao suu pingi dokome namwa epe epe pyuo nyilyamo. 15 Namwa koo mende pinya suu pilyamanosa doko wambo ene wai lyepala enakana yulu koo ando penge. Ando kaelyo lao dokopa namwa kumasinyi nembara.
16 Yangonemoo rangeme range minyakongo lao kara nalapape. 17 Bange ama keyange yapasi namwa keta epenge dupwa yake panda dokonako piso epenge. Yakena neta kanape rao karamo dupwana Rakane baameoko keyange dupwa joo karenge. Baame yuu peparae mee yanga paupau lao karo neta kapu kyepala anda pao dokopa yuu kone pupuripi pingi dopale ingyuope alowa pii nange. 18 Baa range suu piyamuli pyuo waili pii angi kulisa dokome namwa waso nyiya. Wasiyamo lapo dupwana namwako isa jingi mupwasa kanda soo lyingi dopale lao wasiya.
Anatunya Pii Soo Manjipala Pipwape
19 Yangone Rakanemoo nakama pii dake kame see nalapape. Nakama peparae pii dupwa kale yukupala soo karalapa. Doko nakama mee sipurapala pii waiya lao laa nao, dee imbwualana wangu lakapala waiya lao imbwuako pii nalapape. 20 Imbu singi dokome Anatunya yulu rolae dokona nyisarasa pii nara. 21 Dokona lao yulu kwaengepe dee yulu koo waiya lao andelyamo dupwa nembo kaeyalapape. Anatu laramuli pyuo warombo soo pisipala, banya pii nakama lete nyeramo doko baame mona anda palyakayamo doko soo manjo nyelapapae.
22 Banya pii doko nakama range dokona mee ketae sepala rangeme range kando kyambo lao kara nalapape. Dopa pyuo pii napala banya yulu angingyuo pyuo karalapape. 23 Banya pii doko mee kalena ketae sepala angingyuo pii nange wambu dupwame akali mende banya lenge kambu ketapa dokona range kandenge dopale ingyuo pelyaminyi. 24 Ketapa kandapala enakana nyuo ope api pokolyasa apiyakalende kandapu lao suu pyaa nange. 25 Akali mendeme lowa keyange yapasi wambu kiiramo nyingi dokona poraiyuo sepala karo mee kalena ketae angi sepa nae naepe, waiya lao kame soo kara nangende ramo doko Anatumi nyisaramopa raeme kumuo para.
26 Api mendeme range dokona namba sukusa akali anginde karalyamo kae lao masilyase? Wambu dopale doko kambunya pii dupwa range yama pyuo minya nara ramo doko range minya kongole lao lao kararasa pira. Dokome banya sukusa yulu dupwa isa para. 27 Rakange Anatumi Kurisene yulu angi yapasi lao suu pyao karamo dusipa dopale. Wane wanake muiyane dee enda waiya dupwana randa eparamo dokopa nyisarami. Dee yongona yulu dupwa andanyi nembapala kokwa sisara lao waso karalapape letamo.