6
Kiŋi Sairosena Pinya Leyamo Pii Doko Dee Kamba Koto Nyiyami
1 Dokopa kiŋi Darisimi kiŋi dupwame pii lamaiyuo pepa pyasi yuu Bapilonena reteyami dupwana koto kandena leya. 2 Dokona koteyaminyipape yuu Mitia yuu taone Ekepatana lenge dokona pepa rongo pisi siyamo dokona pii pyasi dasipa paleyamo doko kando nyiyami.
3 Ee kana mupwa banya kiŋi yulu kanda soo pyuo kareyamo dokopa kiŋi Sairose baame nakama lamaiyuo tembole anda Jerusaleme karenge doko kamba pinya leya. Dokona wambu dupwame Anatu mena pyao kiso maiyuo dee bange wakale lapo kiso mairami lao pinya leya. Tembole anda isa piso puu rombo minyuo ketae pao doko mita akalisa lama ipisu yanda ipingi (27) ingyuo para. Dee dopako pyuo pinjingi paki piso pao pakirena puu rombo minyuo mita akalisa lama ipisu yanda ipingiko minyarami. 4 Minyaraminyi dokopa kana dupwa maki maki pyuo mendena mende ketae yuu rema ingyuo retapala kanya raka dokona isa mendaki retarami. Dokopa anda dokona kana paramili pyuo doko kiŋinya anda kana bange silyamo dokome nyuo ropo pyarami. 5 Dee golope kana kulingipimi wasisi bange lapo dupwa wamba kiŋi Nepukatenesame yuu Jerusaleme tembole anda dokona siyamo dupwa nyepala lanyuo yuu Bapilone pao reteya kande dupwa dee nyuo minyuo pao Jerusaleme tembole anda dokona singinyili pyuo panda rolae dupwana retarami, leya.
Kiŋi Darisimi Yulu Pyuo Maleyami Dokona Nyokono Pinya Leya
6 Dokopa kiŋi Darisimi dopa lao pepa isingi pyao maiya.
O Tatenai, ipwa Yuporisa neta anda penge dorena yuunya gapomane akali mupwa doko dee Setaposenaimoo akali yango isingi yulu role pyao pingi dupwape nakama peparae tembole anda dokona paa napala nyokono karalapape. 7 Karapala nakamame tembole anda pilyaminyi dokona kopeta kapeta pimili lao maka sukusuku mainyi pyambwaseramiŋi kaeyalapape. Kaepala Juta gapomane akali mupwa doko pipya Juu lita akali dupwamepe Anatunya tembole anda doko wamba kareya dokonako pinya kaeyalapape. 8 Nambame anda doko nakama nyiso pelapape, leto. Dokona lao anda doko kapa pyuo otarami lao ipwa Yuporisa neta anda penge dorena yuunya piso takisi nyiyaminyi kana dokome anda dokona bange ropo pyao pepengele dupwa waiya lao ropo pyarami. 9 Yangama yangama lao kaeya nao nakamame purisi akali Jerusaleme range dusipa bange mende see nalyamo lao langiyami kande dokopa maipwape. Anatu yake panda karenge doko pyao kiso mukinyi nembo mairami. Mairami dupwa mena sipisipipi bulamakao yakanepe sipisipi yakanepe lao maipwape. Dee witi jingipi kotape waene ipwangepe olipi ipwangepe dupwa maipwape. 10 Dopa pyuo mairaminyi dokopa nakamame Anatu yake panda karenge doko rae mainyi pyambuo bange kiso maiyuo dee Anatumi nambamoo nambana ikinyingi dupwape elyape keta pisinya lao ateŋa lakarami. 11 Lakaraminyi dokopa pii doo leto dupwa akali mende warombo see nara ramo doko banya anda dokona isa pulyaka mende nyepala mumuna pakirena kaku ingyuo nanga lyepala dokome banya yongo dokona arekyaraminyipa banya anda doko lalyuo momo nao ai pyao para. 12 Anatu yuu Jerusaleme dokona baa lakandarami lao rombo palyiya kiŋi mendemepe wambu rara mendemepe mawa pii dake kamba lao tembole anda kokwa selana lao kararami dupwape pyao kwaeyanyi nembakana leto. Namba Darisimi mawa pii doko ama poraiyuo langilyu. Nakamame warombo soo minyuo karalu karalapape.
Tembole Anda Doko Kii Lumbuyami
13 Dokopa gapomane akali mupwa Tatenaimoo Setaposenai dee akali yango isingi yulu role pyao pingi dupwape kiŋi banya pii leyamuli pyuo piyami. 14 Poropeta Akaipa Sekarayapame nakama mona minyarambu porainyi pyambuyaminyisa Juu lita akali dupwame anda doko elya pyuo waiya lao au pyuo oteyami. Wamba Isaraele wambunya Anatu dokomepe dee Pesa wambunya kiŋi mupwa Sairosemoo Darisimoo Atasesisimoo dusipamepe pii reto leyaminyili pyuo pyuo oteyami. 15 Dokopa kiŋi Darisi kareyamo yuu gii doko ee kana pakinyamange dokopa kana akalisa mendaki ipisu lama yuu gii rema dokona tembole anda doko pyuo oteyami. 16 Oteyaminyipa Isaraele wambu purisi akalipi Lipae akalipi mee wambu dupwape karapusi ingyuo palyuo karo epeyami dupwa pipya rae wakasa maiyuo tembole anda doko misi lao kii lumbuyami. 17 Kii lumbuyami dokopa nakamame mena bulamakao andete mendakipi (100) sipisipi andete lama (200) dee sipisipi yakane andete kisimape (400) pyapala Anatu kiso maiyami. Maipala Isaraele akali rara akalisa mendaki ipisu lama palenge doko suu pyao mena meme akalisa ipisu lamako nyepala nakamana koo dupwa nyuo kame sakana lao maiyami. 18 Maipala Mosesena buku dokona pii leyamuli pyuo purisipi Lipaepe dupwa tembole anda dokona yulu pirami dupwana suu pyao rapa rapa piyami.
Pasopa Nenge Nenge Yuu Gii Doko
19 Ee kana enenge kana mupwa yuu gii akalisa ipisu kisima dokopa Pasopa Nenge Nenge yuu gii doko pyaka siyamopa wambu karapusi palyuo karo epeyaminyi dupwa rae maiyuo nenge nao peteyami. 20 Purisi dupwape Lipae dupwape nakama ama yapasi ingyapala poo pyasi wakasa ingyuo peteyami. Dokopa Pasopa Nenge narami lao Lipae dupwame wambu karapusi palyuo paeyo karo epeyami dupwanape purisi dupwanape dee nakama rangenape lao mena pyao kisiyami. 21 Kisiyaminyi dupwa Isaraele wambu karapusi palyuo karo Jerusaleme dee kapu kyuo epeyaminyi dupwame neyami. Dee yuu dokona wambu Anatu angi suu pyaa nao koo pyuo kareyaminyi dupwana lapo mona kapu kyuo Isaraelena Kamongo Anatu lakando kareyaminyi dupwa opetaeko neyami. 22 Borete Isi Pyambwa Nao Nenge Yuu Gii doko pyaka siyamosa yuu gii yanda ipingi nyepo dusipana nakama rae maiyuo yalya kando nenge andake kiso nao kareyami. Doo rae maiyaminyi doko Anatumi Pesa wambunya kiŋi doko keta mona rambi lanyi pyambwakamiyamosa nakamana yulu dupwana nyisiyamo dokopa Isaraele wambunya Anatunya tembole anda doko kamba piyami.